hotchpotch/miracl-hf-unified huggingface dataset:
Soo Line 1003
Soo Line 1003 on 2-8-2-pyörästön omaava kunnostettu Minneapolis, St. Paul and Sault Ste. Marie Railwayn (”Soo Line”) L-1-sarjan höyryveturi. ALCO rakensi sen vuonna 1913 ja se oli käytössä Soo Linellä vuoteen 1954 asti, minkä jälkeen se meni käyttövarastoon Gladstoneen, Michiganiin.
Joulukuussa 1954 veturi luovutettiin Superiorin kaupungille Wisconsiniin, jossa se laitettiin näytteille. 1970-luvulla Superior Shortline Steam Railroad Ltd. organisoitiin veturin kunnostamiseksi käyttökuntoon. Se liikennöi muutaman lyhyen matkan vuonna 1983, kunnes se laitettiin takaisin kunnostukseen. Kunnostus viivästyi rahanpuutteen ja muutaman muun virheen takia.
Veturi myytiin vuonna 1994 Wisconsin Railway Preservation Trustille (WRPT) osittain purettuna. WRPT sai kerättyä 250 000 dollaria varoja veturin kunnostamiseksi ja lopulta se saatiin kunnostetuksi. Ensimmäisen testiajon se suoritti 27. lokakuuta 1996, mutta ensimmäiset julkiset museoajot jäivät vuoden 1997 puolelle.
Hv4
Hv4 oli Valtionrautateiden käytössä ollut höyryveturi. Se kehitettiin vanhemmista Hk1–Hk3-sarjoista, ja se muistuttikin suuresti Hk3:a ollen kuitenkin raskaampi ja tehokkaampi. Tampella ja Lokomo valmistivat vetureita 28 kappaletta vuosina 1912–1933. Alun perin veturit saivat sarjamerkinnän H7, joka vaihdettiin Hv4:ksi vuonna 1942.
Hv4-sarja työskenteli henkilö- ja pikajunissa. Raskaan kiskotuksen tulo siirsi ne pääasiassa kevytkiskoisille radoille, josta puolestaan Dm6- ja Dm7-kiskobussit eli "Lättähatut" syrjäyttivät niitä 1950-luvulta lähtien. Hv4-veturit hylättiin vuoteen 1965 mennessä. Veturit 742 ja 751 odottavat mahdollista kunnostusta Haapamäen museoveturiyhdistyksen raiteistolla.
Airspeed Ambassador
Airspeed AS.57 Ambassador on Airspeedin valmistama brittiläinen kaksimoottorinen potkurikone, jonka ensilento oli 10. heinäkuuta 1947.
Ambassadorin suunnittelun pohjana oli Brabazonin komitean vuoden 1943 tutkimus Brittiläisen imperiumin siviililentokonetarpeista, jossa ehdotettiin viittä eri peruslentokonetyyppiä sodan jälkeiselle ajalle. Ambassadorin tehtävänä oli olla DC-3:n ja H.P. 42:n korvaajana syöttöliikennereiteillä. Airspeed pyydettiin suunnittelemaan 14,5 tonnin luokkaan kuuluva paineistamaton lentokone, jonka voimanlähteenä toimisi kaksi Bristol Hercules -tähtimoottoria.
Lopulta kun lentokonetuotantoministeriö tilasi kaksi prototyyppiä Airspeediltä heti toisen maailmansodan jälkeen, suunnitelma oli kasvanut huomattavasti isommaksi. Nyt Ambassador oli paineistettu lentokone, jonka moottoreina toimivat Bristol Centaurus-tähtimoottorit ja sen maksimi lentoonlähtöpaino olisi jo melkein 24 tonnia. Päivitetyssä suunnitelmassa oli 47 matkustajapaikkaa ja nokkalaskuteline, joka sai koneen näyttämään nykyaikaisemmalta kuin vastaavat Douglas DC-3, Curtiss Commando, Avro Lancastrian ja Vickers Viking-konetyypit, jotka olivat yleisiä Euroopan lyhyemmillä lentoreiteillä.
Prototyyppejä valmistettiin kaiken kaikkiaan kolme kappaletta, joista ensimmäinen lensi ensilentonsa 10. heinäkuuta 1947. British European Airways (BEA) tilasi syyskuussa 1948 20 lentokonetta 3 miljoonan punnan hintaan ja liikennöi niillä vuosien 1952 ja 1958 välillä. Ensimmäinen Ambassadorin lento BEA:n väreissä tapahtui 13. maaliskuuta 1952 Heathrowin ja Pariisin Le Bourgetin välillä. Vuoden 1955 joulukuuhun mennessä Ambassadorit olivat lentäneet 2 230 lentotuntia per kone vuodessa, mikä oli eniten BEA:n laivastossa. BEA kuitenkin hylkäsi Ambassadorit melko pian ja viimeinen aikataulun mukainen lento oli elokuussa 1958, jonka jälkeen tyypin korvasi Vickers Viscount.
BEA:n lisäksi Ambassadoreja oli Autairin, BKS Air Transportin ja Dan-Airin laivastossa. Dan-Air oli viimeinen lentoyhtiö, joka käytti Ambadassoreja. Viimeinen liikennöinti Dan-Airin väreissä oli syyskuussa 1971. Lisäksi Butler Air Transport Australiassa, Globe Air Sveitsissä ja Norronafly Norjassa liikennöivät käytettyjä Ambassadoreja jonkin aikaa.
Ambassador oli suosittu lentokone paineistetun matkustamon ja hyvän äänieristyksen ansiosta, mutta markkinoille tulleet uudet potkuriturbiini- ja suihkumoottorikoneet, joissa oli luotettavammat moottorit ja suurempi huippunopeus, koituivat Ambassadorin kohtaloksi kahden vakavan onnettomuuden lisäksi.
Ambassadorille sattui kaksi vakavaa onnettomuutta:
Jean Peters
Elizabeth Jean Peters (15. lokakuuta 1926 Canton – 13. lokakuuta 2000) oli yhdysvaltalainen näyttelijätär, joka oli 1940- ja 1950-luvulla kiinnitetty 20th Century Foxille. Hän esiintyi Joseph Cottenin ja Marilyn Monroen rinnalla elokuvassa "Niagara" (1953) ja Marlon Brandon tähdittämässä elokuvassa "Viva Zapata!" (1952). Jean Peters vetäytyi vähitellen julkisuudesta 1950-luvun puolivälin jälkeen. Hänen viimeinen elokuvansa oli "Mieheni Peter" (1955).
Erottuaan ensimmäisestä avioliitostaan teksasilaisen öljy-yrittäjän Stuart Cramerin kanssa Jean Peters nai miljonääri Howard Hughesin 1957. Liitto, joka oli Hughesin kolmas, kesti vuoteen 1971, mutta pari oli asunut erillään jo vuosia tätä ennen, ja keskustellutkin vain puhelimitse Hughesin erakoiduttua. Jean Peters aktivoitui uudelleen vasta 1970- ja 1980-luvulla esiintyen televisiosarjoissa, kuten "Ristin varjossa" ja "Murhasta tuli totta".
Jean Peters kuoli leukemiaan Kalifornian Carsbadissa vuonna 2000.
Metsäsienet
Metsäsienet on nimitys, jota Suomessa käytetään luonnonvaraisista ruokasienistä erotuksena viljellyistä ruokasienistä. Monet metsäsienet ovat myös suositeltavien ruokasienien luettelossa. Joissakin muissa kielissä metsäsieniä kutsutaan villeiksi sieniksi
Yli 70 % suomalaisista harrastaa sienestystä. Suurin osa poimituista sienistä menee kotitalouskäyttöön . Suosituimpia ruokasieniä ovat tatit, rouskut, kantarelli, suppilovahvero, korvasieni, vaaleaorakas ja lampaankääpä, ja vuosittaiseksi kokonaissadoksi (ei suinkaan poimituksi määräksi) arvioidaan 1 000 miljoonaa kg.. Koska sienten joukossa on myös myrkyllisiä lajeja, kannattaa sienestys opetella kokeneen sienestäjän kanssa yhdessä tai osallistua sienikursseille.
Ruokasienellä tarkoitetaan viljeltyä tai luonnonvaraista sientä, joka sellaisenaan tai käsiteltynä soveltuu ihmisravinnoksi. Vanha kansallinen ruokasieniasetus kumottiin 1. heinäkuuta 2012. Evira tulee ylläpitämään ohjeellista listausta suositeltavista ruokasienistä. Elintarvikelain (23/2006) mukaan elintarvikealan toimija vastaa siitä, että kaupan on vain turvallisia elintarvikkeita.
Bor (jumala)
Bor (”poika”) on skandinaavisessa mytologiassa ensimmäisen jumalan Burin poika. Bor sai vaimokseen jättiläisnainen Bestlan, ja heidän poikiaan ovat Odin, Vili ja Ve. Borin pojat surmasivat jättiläinen Ymirin ja tekivät hänen ruumiistaan maailman.
MotoGP-kausi 2010
MotoGP-kausi 2010 oli historian 62. MotoGP-kausi.
Vanha 250cc-luokka korvataan uudella Moto2-luokalla, jonka tarkoituksena on löytää paremmin lupaavat kuljettajat jotka voisivat ajaa kuninkuus- eli MotoGP-luokassa. Luokan tekniset tiedot ovat alla:
Lisäksi erikoisuuksiin kuuluu se, että tallit voivat ostaa moottoreita toisiltaan kaksi tuntia kisan jälkeen. Vakiohinta moottorille on 20 000 dollaria.
Kaudella 2010 250-kuutioiset pyörät saavat vielä ajaa Moto2-pyörien rinnalla ennen kuin siirrytään kokonaan jälkimmäisten käyttöön.Kaikki osallistujat ajavat Bridgestonen renkailla.
Ventersdorp
Ventersdorp on kaupunkikunta, joka sijaitsee Etelä-Afrikan Luonteis-provinssissa. Kaupungin asukasluku on noin 3 200 asukasta, mutta sen lähiympäristö käsittää noin 22 000 asukasta ja koko kunnallishallintoalueen asukasluku on noin 57 000.
Kaupungin perustivat Hollannin reformoidun kirkon jäsenet noin vuonna 1866, kun he rakensivat paikalle oman kirkkonsa.
Kaupunki nimettiin rakennetun kirkon maa-alueen omistajan Ventersdorpin mukaan.
Vesipallo kesäolympialaisissa 1948
Vuoden 1948 kesäolympialaisten vesipallo järjestettiin 28. kesäkuuta – 7. elokuuta 1948. Laji oli kymmenennettä kertaa mukana olympialaisten ohjelmassa ja se järjestettiin ainoastaan miehille. Mukana oli 156 osanottajaa 18 eri maasta.
18 joukkuetta jaettiin kuuteen alkulohkoon, joissa pelattiin jokainen jokaista vastaan. Ryhmien kaksi parasta selviytyi toiselle kierrokselle. Isäntäjoukkue Ison-Britannian tie katkesi yllättäen jo alkulohkoon.
Toiselle kierrokselle selvinneet 12 joukkuetta jaettiin edelleen kolmen joukkueen ryhmiin. Joukkueiden, jotka olivat 1.kierroksella kohdanneet ja jatkoivat samaan lohkoon, keskinäisen ottelun tulos siirtyi suoraan mukaan 2. kierrokselle.
Semifinaalivaihe pelattiin kahdessa neljän joukkueen ryhmässä. Edelleenkin keskinäisten otteluiden tulos kaikilta aikaisemmilta kierroksilta seurasi mukana sarjataulukkoon. Jo kohdanneet joukkueet eivät siis pelanneet uudelleen vastakkain.
Jens Christian Hostrup
Jens Christian Hostrup (20. toukokuuta 1818 Kööpenhamina – 21. marraskuuta 1892 Hillerød) oli tanskalainen kirjailija.
Hostrup aloitti opintonsa Metropolitanskolenissa vuonna 1837 ja valmistui teologian kandidaatiksi 1843. Regensin opiskelija-asuntolassa hän solmi lukuisia kontakteja ja sai uusia ystäviä sekä kirjallisia vaikutteita muun muassa kirjailija Adam Gottlob Oehlenschlägeriltä. Hostrupin läpimurtoteos - "Gjenboerne" - ilmestyi 1844. Opintojensa jälkeen hän työskenteli kotiopettajana ja pastorina. Hostrup alkoi kirjoittaa laulunäytelmiä Johan Ludvig Heibergin ja Ferdinand Raimundin esimerkin innoittamana. Hänen tarkka henkilö- ja ympäristökuvauksensa sekä naseva dialoginsa saivat aikalaiskriitikoilta myönteisen vastaanoton. Hostrup kirjoitti myös useita lauluja tanskalaiselle Bauernvolkshochschulelle.
Hostrup avioitui Henriette Vilhelmine Louise Mantziuksen (1824–1849) kanssa marraskuussa 1848. Vuonna 1855 hän avioitui Christiane Georgine Elisabeth Hauchin kanssa. Christiane Hauch oli runoilija Carsten Hauchin tytär. Pariskunnalle syntyi poika Helge Hostrup (1862–1949).
Hostrup käytti usein pseudonyymiä Jens Kristrup (Christrup).
Survivors Zero
Survivors Zero on suomalainen death metal-yhtye. Se on tähän mennessä julkaissut yhden albumin.
Olavi Lilja
Olavi Lilja (s. 10. elokuuta 1928) on entinen suomalainen jalkapalloilija.
Välihyökkääjänä pelannut Lilja edusti urallaan Tampereen Kisatovereita 1948–1953 ja 1960–1962 sekä Tampereen Ilves-Kissoja 1956–1959. Lilja pelasi mestaruussarjassa neljä kautta, joiden aikana hän teki 36 maalia 68 ottelussa. 1. divisioonassa Lilja viimeisteli kymmenen kauden aikana 114 maalia.
Lilja pelasi maajoukkueessa vuosina 1949–1950 viisi A-maaottelua, joissa hän teki yhden maalin. Hän pelasi myös 4 B-maaottelua.
Olavi Liljan veli Kalevi Lilja on myös entinen maajoukkuejalkapalloilija.
Tamarama
Tamarama on uimaranta Sydneyn eteläisessä lähiössä, Australiassa. Se sijaitsee seitsemän kilometrin päässä Sydneyn keskustasta Waverleyn piirikunnassa.
Tamarama on pieni merenrannalla sijaitseva uimaranta, joka on noin kilometrin päässä maailmankuulusta Bondi Beachista ja parin sadan metrin päässä Bronte Beachista. Uimaranta ja sen viereiset puistot ovat olleet niin paikallisten kuin lomailijoidenkin suosiossa. Tamaraman parhaita piirteitä ovat sen kauniit näköalat, kanjonit, puistot, uimaranta, hiljainen ympäristö sekä otollinen sijainti Bondin ja Bronten rantojen välissä.
Tamarama tunnettiin alun perin nimellä Dixon Bay, mutta nimi muutettiin Tamaramaksi 1800-luvulla. Nimi Tamarama saattaa tulla aboriginaalien sanasta "Gamma Gamma", jota käytettiin rannikon kartoissa 1860-luvulla.
Vuonna 1887 Sydneyn ensimmäinen rannikolla sijaitseva huvipuisto avattiin Tamaramaan. "The Bondi Aquariumin" suurin viehätys oli sen vuoristorata, joka kiemurteli rannan yllä. Tulipalo tuhosi huvipuiston akvaarion ja paviljongin 11. heinäkuuta 1891, mutta saman vuoden syyskuussa puisto rakennettiin uudelleen ja se jatkoi sydneyläisten viihdekeitaana. Viimeinen tunnettu tapahtuma akvaariossa oli Waverley Benevolent Societyn varainkeräysjuhla heinäkuussa 1906.
Puiston omistajuus vaihtui useita kertoja, kunnes Margaret J. Lachaume myi alueen lopulta William Andersonille vuonna 1906. Anderson kunnosti huvipuiston ja antoi sille uudeksi nimeksi Wonderland City. Vähäisen kävijämäärän ja huonon menestyksen vuoksi Wonderland City suljettiin vuonna 1911. Vuonna 1920 NSW Government osti alueen ja nimesi sen "Tamarama Parkiksi", mutta jätti alueelle kuitenkin aukion nimeltä Wonderland Avenue.
Tamarama Beach on pieni uimaranta kahden nimekkään niemekkeen välissä. Tamarama on erittäin kapea ranta ja harhaanjohtava kokonsa puolesta. Tamarama Beachia kutsutaan usein nimellä "Glamarama", koska rannalla ottavat aurinkoa tyylitietoisina pidetyt, "glamoröösit", ihmiset (usein yläosattomissa). Tamarama Surf Club sijaitsee rannan pohjoispuolella, josta on näköala rannalle.
Syvän vetensä, pienen kokonsa ja itätuulen vuoksi Tamarama on vaarallinen suurimmalle osalle uimareista. Tamaraman uskotaan olevan vaarallisin valvottu uimaranta koko New South Walesin alueella.
Pienestä virtauksesta saattaa muodostua suuri virtausverkosto, joka vetää uimareita avomerelle kahden metrin sekuntivauhdilla. Rannalla on aina yhdestä kahteen virtausta ja aaltojen ollessa voimakkaimmillaan ne saattavat yltää jopa 3,5-4,5 metriin.
Tamarama on "Bondi to Bronte Ocean Walk" -kävelytien välissä, joka on Australian suosituin rannikolla sijaitseva kävelytie. Ranta ja puisto muodostavat osan "Sculpture By The Sean" näyttelytilasta.
Tamarama Beach on erään maailman ensimmäisen surf-hengenpelastusklubin kotipaikka: Tamarama Surf Life Saving Club perustettiin vuonna 1906. Klubi on onnistunut pelastamaan kaikki apua tarvitsevat uimarit, eikä kuolemantapauksia ole sattunut rannalla yli sataan vuoteen.
Hicham Mahdoufi
Hicham Mahdoufi (, s. 5. elokuuta 1983 Khouribga) on marokkolainen jalkapalloilija, pelipaikaltaan keskikenttäpelaaja. Hän edustaa Marokon pääsarjassa pelaavaa Raja Casablancaa.
Mahdoufi aloitti ammattilaisuransa Olympique Khouribgan joukkueessa kaudella 2001-2002. Hän pelasi joukkueessa kuuden kauden verran kunnes sai lainasopimuksen ukrainalaiseen Dynamo Kiovaan kesällä 2007. Mahdoufi ei kuitenkaan saanut peliaikaa edustusjoukkueessa ja pelasi joukkueen reservijoukkueessa. Sittemmin 30. elokuuta 2007 Dynamo Kiova julkisti lainanneensa pelaajan toiseen ukrainalaisseuraan Metalist Harkovaan. Mahdoufi ehti pelata joukkueessa neljä sarjaottelua ja kaksi UEFA Cupissa, jossa hän teki yhden maalin Evertonia vastaan.
Lainasopimuksen päätyttyä Mahdoufi palasi takaisin vanhaan seuraansa. Kesällä 2010 Mahdoufi siirtyi Raja Casablancaan.
Maajoukkuetasolla Mahdoufi on pelannut vuodesta 2006 lähtien ja oli mukana vuoden 2008 Afrikan-kisoissa.
DarkPlaces
DarkPlaces on Quake-pelin modifikaatio sekä siihen perustuva pelimoottori. Sen on alun perin kehittänyt Forest "LordHavoc" Hale Quaken avoimen lähdekoodin pohjalta ja sitä kehitetään yhä aktiivisesti. Sen tarkoituksena on olla nykyaikaistettu Quake-pelimoottori, eli DarkPlacesissa on alkuperäiseen pelimoottoriin nähden parempi verkkopelikoodi, sisäänrakennettu palvelinselain sekä erityisesti huomattavasti kehittyneempi grafiikkapiirto OpenGL-rajapinnalla. Tunnetuimmat DarkPlacesia käyttävät pelit ovat Nexuiz, kehitteillä oleva Xonotic sekä Steel Storm-sarja. Pelimoottori on avointa lähdekoodia ja julkaistu GNU GPL -lisenssin alaisena.
Axel Lindbäck
Axel Lindbäck (s. 4. joulukuuta 1902) oli suomalainen jalkapalloilija.
Puolustajana pelannut Lindbäck edusti urallaan HIFK:ta, jossa hän voitti Suomen mestaruuden kaudella 1930. Hän oli mukana joukkueessa myös seuraavalla, mestaruuteen päättyneellä kaudella, mutta pelasi vain yhden ottelun. Kaikkiaan Lindbäck pelasi Mestaruussarjassa kolme kautta ja 23 ottelua.
Lindbäck pelasi Suomen maajoukkueessa vuosina 1929–1930 yhteensä viisi A-maaottelua ja yhden B-maaottelun.
Sergei Tšervjakovski
Sergei Tšervjakovski (, s. 1986) on venäläinen pistooliampuja.
Tšervjakovski on saavuttanut urallaan MM-kilpailuissa joukkuekultaa ja nuorten joukkuehopeaa 10 metrin ilmapistoolissa. Lisäksi hän on saavuttanut samassa lajissa pronssia maailmancupin osakilpailussa.
Reginald Golson
Reginald ”Reggie” Golson (s. 15. marraskuuta 1981) on yhdysvaltalainen koripalloilija, joka on tällä hetkellä vapaa pelaaja. Golson on pituudeltaan 201 cm ja pelaa joukkueessaan laitahyökkääjän paikalla.
Maurice Horton
Maurice Horton (s. 28. lokakuuta 1984) on yhdysvaltalainen koripalloilija, joka edusti kaudella 2010–2011 koripallon I-divisioonassa pelaavia Loimaan Korikonkareita. Horton on pituudeltaan 183 cm ja pelaa joukkueessaan takamiehen paikalla.
Bjarne Lindgren
Bjarne Lindgren (5. marraskuuta 1929 – 23. syyskuuta 2016) oli suomalainen jalkapalloilija.
Keskustukena pelannut Lindgren aloitti uransa 2. divisioonan Arsenalissa 1948. Hän siirtyi Kiffeniin 1949 ja pelasi seurassa koko loppu-uransa aina vuoteen 1960 asti. Lindgren voitti Kiffenissä Suomen mestaruuden 1955 ja kolme SM-pronssia. Kaikkiaan Lindgren pelasi kymmenen kauden aikana 159 pääsarjatason ottelua, joissa hän teki 22 maalia.
Lindgren pelasi maajoukkueessa vuosina 1955–1956 kaksi maaottelua.
Lindgren pelasi jalkapallon lisäksi myös jääkiekkoa SM-sarjassa kahden kauden ajan, 1948-1949 Arsenalissa ja 1951-1952 KIF:ssä.
Sami Marouf
Sami Marouf (s. 12. syyskuuta 1988) on suomalainen koripalloilija, joka on viimeksi edustanut Korisliigassa pelaavaa Porvoon Tarmoa. Marouf on pituudeltaan 188 cm ja pelaa joukkueessaan takamiehen paikalla.
Clovelly
Clovelly on uimaranta ja lähiö Sydneyssä, Australiassa. Clovelly sijaitsee kahdeksan kilometrin päässä Sydneyn keskustasta Randwickin kaupunginosassa. Arkikielessä Clovelly tunnetaan nimellä "Cloey".
Clovelly on suurimmaksi osaksi asuttu lähiö Clovelly Bayssa, ja Clovelly Beach on pieni uimaranta, joka sijaitsee kapean lahden perukassa. Lahti on suuressa suosiossa uimareiden keskuudessa. Lahdessa sijaitsee myös yksi maailman ensimmäisistä surf-hengenpelastus klubeista; Clovelly Surf Life Saving Club, joka perustettiin vuonna 1906. Clovellya ympäröi Bronten, Randwickin ja Coogeen lähiöt.
Alun perin Clovelly tunnettiin nimellä Little Coogee, mutta nimi vaihdettiin Clovellyksi vuonna 1913.
William C. Greville osti 20 eekkeriä maata, joka sisälsi lahden koko edustan, 40 punnalla vuonna 1834. Clovellyn talot olivat aluksi vaatimattomia, ja ne rakennettiin yksinkertaisella tyylillä. Osa näistä taloista on selviytynyt tähän päivään Northumberlandissa, Campbellissa ja Boundary Streetsilla lähellä Waverleyn hautausmaata.
Clovellyn raitiovaunulinja avattiin Alison Roadilta Clovellyn ja Carrington Roadin risteyskohtaan vuonna 1912 ja vuonna 1913 linjaa laajennettiin suosituimmille alueilla. Linja kuitenkin suljettiin vuonna 1957 ja 1980-luvulle saakka lähiö pysyikin pienenä, hiljaisena uimarantalähiönä, jolla on merenranta näköala ja pikkukylämäinen tunnelma. The tram line followed the current route of bus 339.
Clovellyllä on pieni kauppa-alue, joka on Clovelly Roadille, rantahotelli, Returned Services Club ja keilahalli.
Kesällä Clovelly Beach on kaiken ajanvietteen keskus ja sitä valvookin jokaisena arkipäivänä hengenpelastajat ja viikonloppuisin ja lomapäivinä Surf Clubin jäsenet.
Bondi
Bondi voi tarkoittaa ainakin seuraavia:
Faff-Bey
Faff-Bey on vuonna 1985 perustettu oululainen metalliyhtye.
Harri Lindholm
Harri Lindholm (s. 11. helmikuuta 1958) on entinen suomalainen jalkapalloilija.
Hyökkääjänä pelannut Lindholm edusti koko uransa ajan Lahden Reipasta vuosina 1975–1989, joista viimeiset neljä kautta kakkosjoukkueessa 3. divisioonassa. Hän voitti Suomen Cupin 1976 ja 1978. Kaikkiaan Lindholm pelasi seitsemän kauden aikana 139 pääsarjatason ottelua, joissa hän teki 33 maalia.
Lindholm pelasi maajoukkueessa vuonna 1979 kahdeksan maaottelua, joissa hän teki yhden maalin.
Nykyään Harri Lindholm toimii Lahden yhteiskoulun vararehtorina.
Koirakivi
Koirakivi on kylä Mäntyharjun kunnassa Etelä-Savon maakunnassa. Osa Koirakivestä on Pertunmaan puolella. Koirakivessä toimii yli 90-vuotias nuorisoseura ja kesäteatteri. Valtatie 5 sivuaa Koirakiveä ja siltä on viitoitus kylään.
Koirakivi on annettu nimeksi myös muutamalle pienehkölle saarelle ja vesikivelle eri puolella Suomea.
Alex Goligoski
Alexander Marcus Flint Goligoski (s. 30. heinäkuuta 1985 Grand Rapids, Minnesota) on yhdysvaltalainen jääkiekkoilija, pelipaikaltaan puolustaja. Hän pelaa kaudella 2016–2017 NHL-liigan Arizona Coyotesissa.
Vuosina 2002–2004 Goligoski pelasi United States Hockey Leaguessa River City Lancersissa sekä Sioux Falls Stampedessa, joissa onnistui kiinnittämään kykyjenetsijöiden huomion. Varauksensa jälkeen Goligoski jatkoi kolme vuotta Minnesotan yliopistossa, joista viimeisellä oli puolustajien maalipörssissä koko maan toinen.
Hän aloitti ammattilaisuransa AHL:n Wilkes-Barre/Scranton Penguinsissa kaudella 2007–2008. Goligoski pääsi myös pelaamaan kolme ottelua NHL:ssä, joissa onnistui saalistamaan kaksi syöttöpistettä, keskimääräisen peliajan ollessa noin 14 minuuttia ottelua kohden. Seuraavan kauden hän aloitti ylhäällä Sergei Gontšarin ja Ryan Whitneyn ollessa loukkaantuneena, ja pelasi Pittsburghin paidassa yhteensä 45 ottelua, ja onnistui niissä maalinteossa kuudesti. Kauden päätteeksi Goligoski sai nimensä Stanley Cupiin Pittsburghin voitettua Detroit Red Wingsin seitsemännessä ottelussa.
Kesäkuussa 2009 Penguins ilmoitti tehneensä Goligoskin kanssa kolmen vuoden jatkosopimuksen, arvoltaan 5,5 miljoonaa Yhdysvaltain dollaria. Goligoskin ensimmäinen täysi kausi Penguinsissa oli kausi 2009–2010, jolloin hän teki 8 maalia ja 37 pistettä. Kaudella 2010–2011 Goligoski kaupattiin Dallas Starsiin vaihdossa James Nealiin ja Matt Niskaseen. Penguins tarvitsi hyökkäysvoimaa, kun siltä olivat sivussa kolme tärkeää hyökkääjää. Goligoski oli kaupattavissa, sillä hänen lisäkseen joukkueessa pelasi kaksi muutakin hyvin kiekkoa liikuttavaa puolustajaa.
Kesällä 2016 Goligoski siirtyi vapaana agenttina viisivuotisella sopimuksella Arizona Coyotesiin.
Viljo Lindroos
Viljo Lindroos (s. 20. elokuuta 1904) oli suomalainen jalkapalloilija.
Tukimiehenä pelannut Lindroos edusti urallaan Turun Palloseuraa. Hän voitti seurassa yhden Suomen mestaruuden 1928. Sarjamuotoisessa mestaruussarjassa Lindroos ehti pelata vuosina 1930–1932 yhteensä 22 ottelua.
Lindroos pelasi maajoukkueessa yhden maaottelun vuonna 1929.
Jenni Pitkänen
Jenni Pitkänen (22. tammikuuta 1982 Liperi) on suomalainen naisjääkiekkoilija, joka edusti Oulun Kärppiä. Pitkänen oli pelipaikaltaan hyökkääjä. Urallaan Pitkänen on edustanut kasvattajaseuraansa Liperin Kiekkoa. Muita seuroja ovat Kiekko-Karhut ja JoKP (seurat tunnetaan nykyään nimellä Jokipojat) sekä Kalevan Pallo.
Pitkänen oli kaudella 2006–2007 SM-sarjan pudotuspelien toiseksi tehokkain pelaaja. Pitkänen valittiin kauden 2007–2008 Kärppien vuoden naispelaajaksi.
Skene (elokuva)
Skene on vuonna 2004 valmistunut suomalainen draamaelokuva, jonka pääosaa esittävät Pamela Tola, Aki Pelkonen ja Pihla Penttinen. Elokuva sijoittuu Helsinkiin ja se käsittelee kolmea nuorta jotka myyvät ekstaasia.
Stefan Lindström
Stefan Lindström (s. 14. elokuuta 1953 Loviisa) on entinen suomalainen jalkapalloilija.
Maalivahtina pelannut Lindström edusti II divisioonassa IF Toria ja Kotkan Työväen Palloilijoita ennen siirtymistään pääsarjatasolla pelanneeseen Valkeakosken Hakaan 1976. Hän pelasi Hakassa 1976–1978 ja voitti seurassa Suomen mestaruuden ja Suomen Cupin 1977. Hakan ohella Lindström pelasi Suomessa Sepsi-78:ssa 1980 ja 1983–1984, Kopareissa 1982, Mikkelin Palloilijoissa 1985–1988 ja 1992 sekä Porin Pallo-Tovereissa 1990. Hän pelasi yhdeksän pääsarjakauden aikana Suomessa 174 ottelua. Lindström pelasi urallaan myös Ruotsissa edustaen pääsarjatasolla IFK Sundsvallia 1981 sekä alemmilla sarjatasoilla IFK Eskilstunaa 1979 ja GAIS:a 1980.
Lindström pelasi maajoukkueessa vuosina 1979–1980 viisi maaottelua.
Coogee
Coogee on uimaranta ja lähiö Sydneyssä, Australiassa. Coogee sijaitsee kahdeksan kilometrin päässä Sydneyn keskustasta Randwickin kaupungiosassa.
Tasmaninmeri, Coogee Bay sekä Coogee Beach sijaitsevat lähiön itäisellä puoliskolla. Coogeen rajat muodostuvat Clovelly Roadista, Carrington Roadista ja Rainbow Streetistä.
Nimen Coogee on sanottu tulleen aboriginaalien sanasta "koojah", joka tarkoittaa "haisevaa paikkaa" tai "haisevaa merilevää".
Alueen ensimmäiset vierailijat 1820-luvusta eteenpäin eivät osanneet vahvistaa, mitä "Coogee" tarkoitti tai että liittyikö se edes Coogee Beachiin.
Eräät todisteet viittaavat siihen, että sana "Coogee" on itse asiassa alkuperäinen aboriginaalinen paikka seuraavassa lahdessa Coogeen pohjoispuolella, joka tunnetaan nimellä Gordon's Bay.
Coogeen akvaario ja kylpylä avattiin virallisesti 23. joulukuuta 1887 maatilkulle Arden Streetille, Beach Streetille, Bream Streetille ja Dolphin Streetille. "Palaceen" sisältyi sisätiloissa oleva uima-allas (25 x 10 metriä), akvaario, jossa oli muun muassa tiikerihai, suuri sali, jota käytettiin mm. rullaluisteluun, bändikoroke ja ulkoilmabaari.
Kesäkuussa 1945 myrsky aiheutti suuren kattokupolin romahtamisen ja vuonna 1987 Coogee Palace ja kattokupoli saatiin vihdoin uudelleen rakennettua yhdessä ravintoloiden ja baarien lisäämisen ohella.
Vuonna 1924 Coogee Beachille alettiin rakentaa englantilaistyylistä huvilaituria. 24. heinäkuuta 1928 laituri avattiin virallisesti. Pituudeltaan se oli 180 metrin pituuden. Laituriin kuului juhlasali, 1400 istuiminen teatteri, 400 paikkainen ravintola, pieniä kauppoja jne. Coogeen armoton aallokko vahingoitti laituria ja se poistettiin käytöstä vuonna 1934. Hengenpelastajat ovat äskettäin löytäneet laiturin jäänteitä 50 metrin päästä rannasta.
Tapaus "Shark Arm" viittaa onnettomuuteen Coogee Aquarium Bathsilla vuonna 1935, kun kiinni saadun tiikerihain vatsasta löytyi ihmiskäsi. Käsi tunnistettiin tatuoinnin avulla kadoksissa olleen James Smithin kädeksi. Käsi oli leikattu irti, joten tapaus johti murhatutkimuksiin. Ketään ei koskaan haastettu oikeuteen murhasta, vaikka paikallinen rikollinen Reginald Holmes löydettiinkin ammuttuna autostaan läheltä Sydney Harbour Bridgea päivää ennen kuin Smithin kuoleman tutkimisen piti alkaa.
Newport (Uusi Etelä-Wales)
Newport on uimaranta ja lähiö Sydneyssä, Australiassa. Newport sijaitsee 31 kilometrin päässä Sydneyn keskustasta Pittwaterin piirikunnassa.
Newport sai nimensä ollessaan "uusi satama" matkustajia ja rahtia kuljettaville höyrylaivoille.
Newport sijaitsee Tyynenmeren ja Pittwaterin välissä, ja sen merenrantaa vahtivat paikalliset surf-hengenpelastajat. Pittwaterin rannikolla on useita venesatamia ja pieniä telakoita. Newportissa on myös useita ravintoloita ja kahviloita, sekä hotelli Pittwaterin rannikolla.
Maroubra
Maroubra on uimaranta ja lähiö Sydneyssä, Australiassa. Maroubra sijaitsee 10 kilometrin päässä Sydneyn keskustasta Randwickin kaupunginosassa.
Maroubra on aboriginaalinen sana, joka tarkoittaa "ukkosen paikkaa". Vuonna 1861 alueen ensimmäisen talon rakensi Humphrey McKeon, minkä jälkeen seudulle saapui muitakin asukkaita.
Maroubra Beach on noin kilometrin pituinen ja ylettyy aina Maroubran lahteen saakka. Mahon Pool sijaitsee rannan pohjoispuolella, lähellä Mistral Poolia. Maroubralla on kaksi surf-kerhoa: Maroubra Surf Life Saving Club ja South Maroubra Surf Life Saving Club, joiden molempien perustaja on Arthur Byrne Resreve. Maroubra Beachilla on myös skeittipuisto.
Helmiyökkönen
Helmiyökkönen ("Eupsilia transversa") on aikuisena talvehtiva, yleinen yökköslaji.
Suhteellisen kookas, yleensä pohjaväriltään lämpimänruskea, mutta joskus harmaa yökköslaji. Etusiiven poikkiviirut ovat tummat ja niiden väliin jäävä osa siivestä hieman muuta siipeä tummempi. Munuaistäplä on pyöreähkö ja väriltään joko valkoinen tai oranssi. Erityisenä tuntomerkkinä täplän molemmin puolin on nähtävissä kaksi pienempää valkoista pistettä, jotka saattavat olla joskus vaikeasti erottuvia. Takasiivet tumman harmaat. Siipien kärkiväli 40–48 mm. Levätessään perhonen pitää siipiään kattolaskuisesti.
Toukka on punertavanruskea, vanhemmiten lähes musta, ja sen selkäpuolella on muutamia vaaleita pitkittäisjuovia.
Levinneisyydeltään eurooppalainen laji, jota tavataan kuitenkin idässä aina Japaniin saakka. Suomessa helmiyökkönen esiintyy ainakin Pohjois-Pohjanmaan korkeudelle. Yleisin se on lounaassa ja etelärannikolla. Aikuisia perhosia tavataan syksyllä syyskuusta lähtien talven tuloon ja uudelleen keväällä maaliskuun lopulta toukokuun loppuun.
Helmiyökköstä tavataan lehti- ja sekametsissä sekä puistoissa ja puutarhoissa. Aikuiset perhoset ovat yöaktiivisia ja lentävät valolle tai makealle syötille. Syötti on perhosten etsimisessä valoa tehokkaampi keino. Toukka on osittainen peto ja käyttää kasvien ohessa ravinnokseen myös muita toukkia.
Toukan ravintokasveja ovat monet lehtipuut.
Vesipallo kesäolympialaisissa 1956
Vuoden 1956 kesäolympialaisten vesipallo järjestettiin 28. marraskuuta – 7. joulukuuta 1956. Tämä oli 12. kerta kun laji oli mukana olympialaisten ohjelmassa. Vesipallo järjestettiin ainoastaan miehille. Mukana oli 96 osanottajaa kymmenestä eri maasta.
Unkarin ja Neuvostoliiton välinen ottelu päättyi veriseen tappeluun, joka tunnetaan nimellä Melbournen verikylpy.
Kimmo Lipponen
Kimmo Lipponen (s. 9. joulukuuta 1962 Sipoo) on suomalainen jalkapallovalmentaja ja entinen jalkapalloilija.
Laitahyökkääjänä pelannut Lipponen edusti urallaan Turun Palloseuraa 1980–1985, 1988 ja 1990–1993, Tampereen Ilvestä sekä Vaasan Palloseuraa 1996 ja 1998. Lisäksi hän pelasi itävaltalaisessa Foto Nettig Viennassa 1988–1989. Kaikkiaan Lipponen pelasi 14 kauden aikana 301 pääsarjatason ottelua, joissa hän teki 49 maalia.
Lipponen pelasi maajoukkueessa vuosina 1983–1984 kuusi maaottelua.
Pelaajauran jälkeen Lipponen on valmentanut muun muassa Vaasan Palloseuraa Veikkausliigassa ja vuodesta 2004 lähtien Suomen eri ikäluokkien maajoukkueita.
Mariah Carey (albumi)
Mariah Carey on yhdysvaltalaisen pop- ja R&B-laulajan Mariah Careyn esikoisalbumi, joka julkaistiin Yhdysvalloissa 13. kesäkuuta 1990. Vaikka albumin myyntiluvut kasvoivat alussa hitaasti, Careysta tuli kotimaassaan tähti. Neljä albumin kappaleista oli sijalla yksi Billboard Hot 100 -listalla, kun taas albumi vietti yksitoista viikkoa Billboard 200 -albumilistan kärjessä. 15. joulukuuta 1999 mennessä albumia oli myyty yhdeksänkertaista platinaa. Tähän mennessä sitä on myyty maailmanlaajuisesti yli 15 miljoonaa kappaletta.
Tommy Mottola ja muut Sony Musicin ja Columbia Recordsin johtajat uskoivat, että Careysta voisi tulla seuraava suuri supertähti, joten joukko levy-yhtiöiden johtajia koordinoi esikoisalbumin huolella. Sen tuottajiksi valittiin kolme sen ajan parhaimmista tuottajista, Rhett Lawrence, Ric Wake ja Narada Michael Walden.
Ennen "Mariah Carey" -albumin julkaisua Carey esitti kolme laulua kutsuvierasyleisölle, sekä vieraili "The Arsenio Hall Show" -televisio-ohjelmassa ja Columbia Recordsin järjestämässä esiintymisessä NBA:n finaalissa. Careyta pyydettiin myös tekemään kiertue, mutta hän kieltäytyi, sillä siihen aikaan hän vielä kärsi esiintymispelosta.
"Mariah Carey" oli ensimmäisellä listaviikollaan Yhdysvaltojen "Billboard 200" -listan sijalla kahdeksankymmentä, mutta nousi neljännellä viikollaan kahdenkymmenen joukkoon ja 43. viikolla julkaisusta albumi nousi lopulta sijalle yksi. Kaiken kaikkiaan "Mariah Carey" viihtyi albumilistalla 113 viikkoa ja sitä myytiin pelkästään Yhdysvalloissa yhdeksän miljoonaa, mikä teki siitä yhden maan myydyimmistä albumeista. "Mariah Carey" menestyi melko hyvin myös Kanadassa, missä sitä myytiin seitsemänkertaista platinaa ja Isossa-Britanniassa ja Australiassa, missä albumi oli ensimmäisellä listaviikollaan kuudes.
Albumi oli ehdolla vuoden albumiksi Grammy-gaalassa vuonna 1999. Sen lisäksi albumin kappale ”Vision of Love” oli ehdolla vuoden kappaleeksi, vuoden levytykseksi ja parhaaksi naispoplaulajan esitykseksi, joista se voitti viimeeksimainitun. Samana vuonna Carey palkittiin myös parhaana uutena artistina.
Random Eyes
Random Eyes on Jyväskylästä lähtöisin oleva rockmusiikkia soittava yhtye. Christian Palin perusti yhtyeen vuonna 2001 muutettuaan Suomeen. Yhtye on julkaissut albumit "Eyes Ablaze" (2003), "Invisible" (2008), "Light Up" (2011) ja "Grieve no More" (2018) . Random Eyesin lavaesiintyminen on räväkkää, ja yhtyeen musiikkityyli on energistä metallia.
Kynureninaasi
Kynureninaasi eli kynureniinihydrolaasi on entsyymi, joka katalysoi kynureniinin tai 3-hydroksikynureniinin hydrolyysiä antraniilihapoksi tai 3-hydroksiantraniilihapoksi ja L-alaniiniksi. Entsyymi on aktiivinen erityisesti maksassa, keuhkoissa sekä aivoissa.
Katalysoidakseen reaktiota kynureninaasi tarvitsee koentsyymikseen pyridoksaalifosfaatin. Substraattina oleva kynureniini muodostaa pyridoksaalifosfaatin kanssa aldimiinivälituotteen, joka tautomerisoituu. Tautomerisoitumista seuraa muutaman välivaiheen jälkeen tapahtuu retro-Claisen-reaktio, jossa antraniilihappo vapautuu. Tällöin syntynyt enamiini protonoituu ja tautomerisoituu muodostaen alaniinia.
Ihmisen kynureninaasi toimii parhaiten hieman eri olosuhteissa eliöstä riippuen. Entsyymille sopiva pH-alue on 7–8,5. Ihmisen kynureninaasi toimii parhaiten ruumiinlämmön ollessa 37 °C ja pH:n ollessa neutraali. Kynureninaasia inhibitoivat monet D- ja L-aminohapot, jotka ovat kilpailevia inhibiittoreita eli sitoutuvat entsyymiin kynureninaasin sijaan. Lisäksi entsyymin toimintaa haittaavat muun muassa elohopea(II)kloridi ja kaliumsyanidi.
Hydroksikynureninuria on harvinainen sairaus, joka johtuu kynureninaasientsyymin puutostilasta. Siinä virtsaan erittyy poikkeuksellisen suuria määriä kynureniinia ja 3-hydroksikynureniinia. Tilassa niasiinin tuotanto heikkenee ja siihen voi liittyä myös jälkeenjääneisyyttä psykomotoristen toimintojen kehittymisessä.
Sanat eivät riitä kertomaan
”Sanat eivät riitä kertomaan” on Toivo Kärjen säveltämä ja Juha Vainion sanoittama suomalainen kappale, jonka Pasi Kaunisto teki tunnetuksi vuonna 1969 voitettuaan kappaleella Syksyn sävel -laulukilpailun. Kappale on Kauniston tunnetuimpia. Se on usealla hänen kokoelma-albumillaan, ja Kauniston 20 suosikkia -sarjan yksi albumeista on nimetty kappaleen mukaan. Kappale julkaistiin 1969 singlenä, ja sen b-puolella on ”Jos mä laulaja oisin”, joka on myös Vainion ja Kärjen yhteinen kappale.
Kappale alkaa introlla, jonka jälkeen tulee B-osa eli kertosäkeistö. Laulu on intron jälkeen rakenteeltaan muotoa BABAB eli ensimmäisen B-osan jälkeen tulee A- ja B-osat, minkä jälkeen A- ja B-osat toistetaan. Kappale päättyy hidastuen ilman häivitystä.
Vesipallo kesäolympialaisissa 1960
Vuoden 1960 kesäolympialaisten vesipallo järjestettiin 25. elokuuta – 3. syyskuuta. Tämä oli 13. kerta kun laji oli mukana olympialaisten ohjelmassa. Vesipallo järjestettiin ainoastaan miehille. Mukana oli 150 osanottajaa 16 eri maasta.
Ossi Loikkanen
Ossi Armas Loikkanen (27. huhtikuuta 1951 Sääminki – 1. heinäkuuta 2012 Helsinki) oli suomalainen jalkapalloilija.
Loikkanen kuoli äkilliseen vaikeaan sairauteen Helsingissä.
Hyökkääjänä pelannut Loikkanen edusti urallaan Haukiniemen Hakaa, Savonlinnan Pallokerhoa 1970, Savon Palloa 1971 ja Kuopion Palloseuraa 1972–1979. Hän voitti KuPS:ssa kaksi Suomen mestaruutta vuosina 1974 ja 1976. Loikkanen pelasi kahdeksan kauden aikana 175 pääsarjatason ottelua, joissa hän teki 70 maalia.
Loikkanen pelasi maajoukkueessa vuonna 1979 yhden A-maaottelun ja päätti siihen pelaajauransa.
Koulutukseltaan Loikkanen oli ekonomi, hän opiskeli kauppatieteitä Helsingissä jalkapalloilun ohella. Pelaajauran jälkeen hän toimi muun muassa Altian ja Turo Tailorin talousjohtajana.
Loikkanen oli naimisissa ja hänellä on tytär.
Golf kesäolympialaisissa 1904
Vuoden 1904 kesäolympialaisten golfkilpailut järjestettiin 17. – 24. syyskuuta. Laji oli toista kertaa mukana olympialaisten ohjelmassa ja se järjestettiin ainoastaan miehille. Tapahtumina olivat miesten yksin- ja joukkuepeli. Osanottajia oli 77 ainoastaan kahdesta eri maasta, Yhdysvalloista ja Kanadasta.
MVV
MVV tarkoittaa seuraavia asioita:
Janne Halmela
Janne Petteri Halmela (s. 1962 Parkano) on suomalainen muusikko ja säveltäjä/sovittaja.
Janne Halmela on toiminut yhtyeen Kikka Laitinen Co. trumpetistina ja puhallin- ja viulusovitusten tekijänä. 90-luvulla hän soitti trumpettia Gasoline Girls And Petrol Boys -yhtyeessä. Janne Halmela toimii nykyisin Ilmavoimien Soittokunnan soittajaupseerina soittimenaan trumpetti sekä Jyväskylän Työväenyhdistyksen soittokunta Kajastuksen kapellimestarina Jyväskylässä.
Halmela on voittanut useita sävellyskilpailuja yhdessä Kikka Laitisen kanssa, sekä säveltänyt ja sovittanut useita teoksia yhteistyössä Laitisen kanssa, mm. ""Pienet jutut"", ""Sun mielikielisuudelma"", ""Jos oot down"", ""Sydän valvoo"" ja ""Vaikka yhden keskikaljan"", joissa esittäjänä Kikka Laitinen Co. sekä ""Oljenkorsia ruutupaidassa"" (es. Heli Ruotsalainen), "Minä taistelen" (es. Arja Koriseva) ja "Myrskyn maa" (es. Jari Sillanpää).
Kikka Laitinen Co:
http://meteli.net/jannehalmela
http://www2.mil.fi/sotilasmusiikki/soittokunnat/ilmavsk/index.dsp
Ilta-Sanomat/Viihde 21.-22.7.2012
Jon Blair
Jon Blair (s. 1950, Etelä-Afrikka) on dokumenttien kirjoittaja, tuottaja ja ohjaaja. Hän on voittanut BAFTA -palkinnon parhaasta dokumentista vuonna 1983 ohjaamallaan, tuottamallaan ja käsikirjoittamallaan Oskar Schindleristä kertovalla dokumentilla. Lisäksi hänen ohjaamansa, tuottamansa ja käsikirjoittamansa dokumentti "Anne Frank Remembered" voitti parhaan dokumentin Oscar-palkinnon vuonna 1996. "Anne Frank Remebered" on myös voittanut kansainvälisen Emmy-palkinnon. Blairillä on kaksi aikuista lasta, Tanya ja Ben, sekä yhdeksänvuotiaat kaksospojat Artie ja Louis. Hän asuu Lontoossa ja Suffolkissa vaimonsa Yvonnen sekä Artien ja Louisin kanssa.
Baseball kesäolympialaisissa 1912
Baseball järjestettiin näytöslajina vuoden 1912 kesäolympialaisissa ensimmäistä kertaa. Vastakkain pelasivat Yhdysvallat ja Ruotsi. Ruotsia edusti Vesterås Baseball Club, vuonna 1910 perustettu ensimmäinen baseball seura Ruotsissa. Peli pelattiin maanantaina 15. heinäkuuta 1912 Tukholmassa. Yhdysvallat voitti pelin 13–3. Tuomarina toimi yhdysvaltalainen George Wright.
Tiistaina, 16. heinäkuuta 1912 illalla, kaksi amerikkalaisjoukkuetta pelasi toisen näytösottelun. Olympics voitti Finlandin 6–3. Hävinneen joukkueen nimi oli otettu laivalta (S/S Finland), jota amerikkalaiset käyttivät paitsi matkaan myös majoitukseen.
Vuohen artriitti-enkefaliittivirus
Vuohen artriitti-enkefaliittivirus eli vuohen lentivirus (lyh. CAEV) on vuohilla esiintyvä retroviruksiin kuuluva lentivirus, joka on läheistä sukua lampaan lentivirukselle. Vuohen lentivirus tarttuu yleensä vastasyntyneille kileille ternimaidon tai maidon välityksellä, mutta virus voi tarttua myös kontaktista sairastuneeseen eläimeen. Vuohen lentivirustartunta aiheuttaa hitaasti etenevää aivojen valkean aineen tulehdusta, niveltulehdusta ja nisätulehdusta.
Suomessa vuohen lentivirustartuntoja ei ole tavattu, ja se kuuluukin vastustettaviin eläintauteihin.
Mustapha Hadji
Mustapha Hadji (, s. 16. marraskuuta 1971 Ifrane, Marokko) on marokkolainen valmentaja ja entinen jalkapalloilija. Hadji pelasi aktiiviurallaan hyökkäävänä keskikenttäpelaajana. Hänet valittiin vuonna 1998 Afrikan parhaaksi jalkapalloilijaksi.
Hadji kuului 1990-luvulla Marokon maajoukkueen vakiopelaajiin. Ennen maajoukkuepelejä hänelle tarjottiin paikkaa Ranskan nuorten maajoukkueeseen, mutta Hadji päätti edustaa tilaisuuden tultua Marokkoa vuonna 1993. Sittemmin hän pelasi kaksissa MM-kisoissa vuosina 1994 ja 1998.
Hadji nimitettiin toukokuussa 2014 Marokon maajoukkueen apuvalmentajaksi.
Hadji muutti perheensä kanssa Ranskaan aluksi Saint-Étienneen ja sittemmin Monceaun ja Creutzwaldiin.
Hänen nuorempi veljensä Youssouf Hadji pelaa jalkapalloa ranskalaisessa AS Nancyssa. Myös Mustaphan poika Samir Hadji pelasi jalkapalloa Nancyssa.
Naum Levin
Naum Levin (29. syyskuuta 1907 Viipuri – 5. kesäkuuta 1978) oli suomalainen viulisti. Hänen ensimmäinen julkinen esiintymisensä viulistina oli jo 5-vuotiaana Viipurissa vuonna 1912.
Levin syntyi juutalaiseen perheeseen Viipurissa vuonna 1907. Isä oli Valko-Venäjällä syntynyt kauppias Isak Levin ja äiti Rocheleje Kravts. Levinin äiti kuoli Naumin ollessa vasta kuusivuotias vuonna 1913.
Levin opiskeli nuorena Boris Sirpon johdolla Viipurin musiikkiopistossa ja Paul Cherkasskyn johdolla Helsingissä. Vuosina 1923–1927 hän jatkoi opintojaan Budapestissä unkarilaisviulisti Jenõ Hubayn oppilaana ja myöhemmin Pariisissa, Berliinissä, Wienissä ja Englannissa. Hän pääsi Helsingin filharmonisen orkesterin jäseneksi 1920-luvun puolivälissä. Hänestä tuli orkesterin konserttimestari 1946, ja hän esiintyi monien suomalaisten ja ulkomaisten huippukapellimestarien johtamana. Vuonna 1952 Levin perusti lisäksi "Fennica-kvartetin", jossa hän soitti ensiviulua. Vuonna 1966 Levin jäi konserttimestarin tehtävistään eläkkeelle. Jäähyväiskonsertissaan 1966 Levin soitti Tšaikovskin viulukonserton. Saman konserton hän oli soittanut ensimmäisenä solistitehtävänään kaupunginorkesterissa.
Sibeliuksen viulukonsertolla oli keskeinen sija Levinin ohjelmistossa. Hän soitti konserton sekä Sibeliuksen 60-vuotisjuhlissa että säveltäjän muistokonsertissa vuonna 1957. Levin myös opetti viulunsoittoa ensin Hämeenlinnassa ja myöhemmin Lahden musiikkiopistossa vuosina 1966–1977.
Talvisodan alkuvaiheissa vuonna 1939 Levinin polvi loukkaantui matkalla pommisuojaan Helsingissä. Vamman takia hänen oikea jalkansa amputoitiin seuraavana vuonna Tukholmassa.
Hänelle myönnettiin Pro Finlandia -palkinto vuonna 1957.
Thor-Björn Lundqvist
Thor-Björn Lundqvist (s. 27. toukokuuta 1941 Nauvo) on entinen suomalainen jalkapalloilija.
Keskustukena pelannut Lundqvist edusti urallaan Turun Palloseuraa 1959–1964 ja Åbo IFK:a 1965–1967. Hän voitti ÅIFK:ssa Suomen Cupin 1965. Kaikkiaan Lundqvist pelasi seitsemän kauden aikana 119 pääsarjatason ottelua, joissa hän teki 2 maalia.
Lundqvist pelasi maajoukkueessa vuonna 1963 kolme maaottelua.
Hevosen näivetystautivirus
Hevosen näivetystautivirus eli hevosen lentivirus (lyh. EIAV) on hevosilla esiintyvä retroviruksiin kuuluva lentivirus, joka infektoi hevosen makrofageja ja lymfosyyttejä ja aiheuttaa hevoselle näivetystaudin. Lentivirustartunnan kantajina voivat toimia kärpäset ja hyttyset mutta myös likaantuneet neulat. Hevosen lentivirus aiheuttaa ensin akuutin vaiheen, jolloin tartunnan saaneella hevosella esiintyy korkeaa kuumetta, anemiaa ja yleistä heikkoutta. Jos hevonen selviää hengissä akuutista vaiheesta, seuraa subakuutti vaihe ja hevonen jää viruksen elinikäiseksi kantajaksi. Osa tartunnan saaneista hevosista voi myös olla täysin oireettomia.
Alavieskan seurakunta
Alavieskan seurakunta on Oulun hiippakuntaan ja Kalajoen rovastikuntaan kuuluva Suomen evankelis-luterilaisen kirkon seurakunta, joka toimii Alavieskan kunnan alueella.
Alue on kuulunut alun perin Kalajoen seurakuntaan. Ensimmäinen kirkko alueelle rakennettiin vuonna 1651. Alueesta tuli 1733 oma saarnahuonekuntansa. 1782 siitä tuli Kalajoen kappeliseurakunta, ja itsenäiseksi seurakunnaksi se muodostui 1879. Vuodesta 2010 lähtien seurakunnan kirkkoherrana on toiminut Eija Nivala.
Seurakunnan nykyinen kirkko on valmistunut 1948. Sen edeltäjä oli tuhoutunut salamaniskun aiheuttamassa tulipalossa. Seurakunnan omistuksessa on myös 2004 remontoitu seurakuntakoti, johon mahtuu noin 150 henkeä. Lisäksi seurakunnalla on kaksi hautausmaata, Tikkasen ja Koissuon hautausmaat.
Ari Lyytikkä
Ari Lyytikkä (s. 31. toukokuuta 1963 Lahti) on entinen suomalainen jalkapalloilija.
Puolustajana pelannut Lyytikkä edusti koko uransa ajan 1980–1987 Lahden Reipasta. Lyytikkä pelasi mestaruussarjassa kahden kauden aikana 21 ottelua. Lisäksi hän pelasi 1. divisioonassa 97 ottelua, joissa teki yhdeksän maalia. Lyytikkä edusti myös Suomen maajoukkuetta neljässä maaottelussa vuonna 1983.
Raution vaakuna
Raution vaakuna oli Raution kunnan tunnus ja puhuva vaakuna. Rautio on vanha suomen kielen seppää tarkoittava sana.
Vaakunan selitys on ”sinisessä kentässä hopeinen alasin.” Vaakunan ovat suunnitelleet Osmo Tokkola ja Gustaf von Numers, ja Raution kunnanvaltuusto hyväksyi sen kokouksessaan 19. kesäkuuta 1953. Sisäasiainministeriö vahvisti vaakunan käyttöön 7. marraskuuta samana vuonna.
Vaakuna muuttui epäviralliseksi kotiseutuvaakunaksi 1973 Raution liityttyä Kalajoen kuntaan.
Kissan immuunikatovirus
Kissan immuunikatovirus (lyh. FIV) on kissoilla esiintyvä retroviruksiin kuuluva lentivirus, joka aiheuttaa kissoille elinikäisen immuunikatotaudin infektoimalla auttaja-T-soluja ja makrofageja. Kissa saa virustartunnan useimmiten puremasta, sillä virus erittyy sylkeen. Kissanpennut voivat saada tartunnan myös virusta kantavalta emolta istukan tai emonmaidon kautta. Taudin oireet esiintyvät tavallisimmin useita vuosia tartunnan saamisesta.
Immuunikatovirusta tavataan sekä kesyillä että villeillä kissaelämillä. Villeistä lajeista leijona on laajimmin virusta kantava laji; lähes kaikilla Afrikan leijonilla on FIV.
Kissan immuunikatovirus voidaan diagnosoida vasta-aineiden määrityksellä verestä.
Isomorsiusyökkönen
Isomorsiusyökkönen ("Noctua pronuba") on kookas ja eteläisessä Suomessa yleinen yöperhoslaji.
Isomorsiusyökkönen on huomiota herättävän isokokoinen ja helposti tunnistettava perhoslaji, jonka siipiväli vaihtelee 50–60 mm. Etusiivet vaihtelevat väritykseltään vaaleanruskeasta tummanruskeaan. Rengastäplä on muuta siipeä vaaleamman ruskea, mutta saattaa myös erottua huonosti, etenkin vaaleilla yksilöillä. Sen sijaan munuaistäplä on hyvin tumma ja sitä ympäröi vaaleampi reunus. Takasiivet ovat räikeän kirkkaankeltaiset ja niissä on terävärajainen tumma reuna. Siiven keskiosassa ei ole tummaa väriä ja takasiipien keltainen väri erottuu lentävällä perhosella hyvin. Lepäävä perhonen pitää siipiään vaakatasossa takaruumiin päällä, jolloin toinen etusiivistä peittää toista.
Toukka on ruskea ja sen selkäpuolella on lyhyitä, vinoja, mustia viiruja. Kyljissä kulkee pitkittäissuuntainen kellertävä raita.
Laajalle levinnyt perhoslaji, jota tavataan Euroopan lisäksi Pohjois-Afrikassa, Aasiassa Intiaan asti sekä Pohjois-Amerikassa. Euroopassa levinneisyys kattaa myös Islannin. Suomessa isomorsiusyökkönen esiintyy ainakin Etelä-Lapin korkeudelle. Perhoset lentävät pääasiassa heinä-elokuussa, joskin ensimmäisiä yksilöitä tavataan jo kesäkuussa ja viimeisiä syys-lokakuun vaihteessa.
Isomorsiusyökkönen on yöaktiivinen perhoslaji, joka lepää päivisin puunrungoilla ja rakennusten seinillä suojavärinsä naamioimana. Se viihtyy erityisesti puistoissa, puutarhoissa ja metsien laitamilla, mutta käytännössä perhosia voi tavata jokseenkin kaikenlaisissa ympäristöissä. Pimeällä morsiusyökköset lentävät helposti kirkkaiden valojen luokse ja erityisen hyvin syötille. Laji talvehtii keskenkasvuisena toukkana ja täyskasvuiset toukat koteloituvat maaperään. Toukat voivat esiintyä joskus hyötykasvien tuholaisina.
Aikuisilla perhosilla näyttää ilmenevän niin kutsuttu aestivaatio eli kesälepo, jonka aiheuttavat valoisat kesäyöt. Perhoset kuorituvat koteloistaan jo aikaisemmin, mutta vaipuvat aluksi horrokseen ja vasta iltojen pimeneminen saa aikuisten perhosten lisääntymiselimistön kypsymään ja ajaa perhoset liikkeelle.
Isomorsiusyökkösen saalistajia ovat esimerkiksi: korvayökkö ("Plecotus auritus"), euroopanisoherkko ("Rhinolophus ferrumequinum") ja euroopanpikkuherkko ("Rhinolophus hipposideros").
Toukka elää monilla ruohovartisilla kasveilla kuten piharatamolla, voikukilla, kaaleilla, pinaatilla ja tomaatilla.
Somaliankiuru
Somaliankiuru ("Mirafra somalica") on itäafrikkalainen varpuslintu. Sen elinympäristö käsittää Somalian pohjois- ja koillisosat sekä rannikkokaistaleen maan keskiosista. Mahdollisesti laji pesii myös Etiopian itäkolkassa. Lajista tunnetaan kaksi alalajia. Henry Witherby kuvaili lajin holotyypin Somalian Dibbitistä 1903.
Stefan Grand Prix
Stefan Grand Prix on Zoran Stefanovicin perustama serbialainen Formula 1 -talli, joka yritti osallistua sarjaan varasijalta kaudeksi , mutta FIA ei antanut tallille USF1-tallilta vapautunutta paikkaa. Talli olisi käyttänyt Toyotan TF110 autoja ja Cosworthin moottoria. Tallin kuljettajiksi huhuttiin Jacques Villeneuvea, Kazuki Nakajimaa ja José María Lópezia.
Myöhemmin Stefan GP ilmoitti hakevansa paikkaa kaudeksi . Heinäkuussa 2017 Stefanovic ilmoitti tallin hakevansa paikka kaudeksi .
Kesäparalympialaiset 2000
Kesäparalympialaiset 2000 järjestettiin Sydneyssä, Australiassa 18.–29. lokakuuta 2000.
123 maasta kisoihin osallistui 3 879 urheilijaa osallistui kisoihin. Kisojen aikana tehtiin yli 300 uutta maailman- tai paralympiaennätystä. Vuoden 1996 kisoissa näytöslajina ollut pyörätuolirugby oli näissä kisoissa ensimmäistä kertaa virallisena kisalajina. Kisoihin myytiin ennätysmäärä lippuja, 1,2 miljoonaa, mikä oli yli kaksinkertainen määrä verrattuna vuoden 1996 kisojen 500 000 myytyyn lippuun.
Kisoihin osallistuneet 49 suomalaista saalistivat yhteensä 10 mitallia.
Kisojen jälkeen nousi skandaali, kun selvisi ettei osa Espanjan pyörätuolikoripalloilijoista täytä älyllisesti vammaisille asetettuja määrityksiä. Tämän johdosta Espanjalta otettiin pyörätuolikoripallon kultamitalli pois.